Diari Oficial de la Generalitat Valenciana


Sumari del DOGV 4501, del 16-05-2003 (2003/5535)

ORDRE de 5 de maig de 2003, de la Conselleria d'Economia, Hisenda i Ocupació, per la qual es convoquen beques que faciliten la formació de la dona i l'accés d'aquesta a ocupacions qualificades en les empreses, i es convoquen per a l'exercici de 2003.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4501

Data del DOGV
:   16-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/5535


Data del document
:   05-05-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * assignació per estudis
    * suport econòmic
    * ajuda pública
    * treball femení
    * dona

ORDRE de 5 de maig de 2003, de la Conselleria d'Economia, Hisenda i Ocupació, per la qual es convoquen beques que faciliten la formació de la dona i l'accés d'aquesta a ocupacions qualificades en les empreses, i es convoquen per a l'exercici de 2003. [2003/5535]
  
A la Comunitat Valenciana, la incorporació de la dona al món laboral hi ha sigut progressiva, i s'ha reduït any rere any la diferència respecte de la població masculina, en línia amb les tendències observades als països mes avançats del nostre entorn. Les dades confirmen que, entre les dones, la taxa d'activitat augmenta com més elevat és el nivell de qualificació professional, de manera que la incorporació de la dona al món laboral passa necessàriament per la millora de la formació i la seua progressiva extensió als àmbits en què, tradicionalment, els homes tenen una participació majoritària.
  
No obstant això, a pesar de la millora produïda en el grau de la formació de les dones en tots els àmbits, aquestes encara tenen unes majors dificultats per a accedir a determinats llocs de treball d'alt grau de qualificació, la qual cosa acaba incidint en unes majors taxes de desocupació en funcions de responsabilitat directiva i d'alta qualificació al si de les empreses.
  
Un d'aquestos àmbits professionals en què resulta més necessari donar suport a la participació de les dones, i que requereixen un alt grau de qualificació, es refereix a les activitats exportadores de les empreses. La Comunitat Valenciana, fortament orientada a l'exterior en la seua estructura productiva, necessita tenir professionals qualificats capaços de dominar les tècniques del comerç exterior i la pràctica professional associada a aquestes. La col·laboració amb l'Institut Valencià de l'Exportació (IVEX) contribueix a donar coherència al programa tot facilitant la realització de les estades formatives i de treball en les empreses amb vocació exportadora. D'aquí que la incorporació de la dona al comerç exterior, en funcions i llocs d'alt grau de qualificació en les empreses, s'incentiva per mitjà de beques que faciliten a les professionals superar les dificultats que poden trobar a l'hora d'accedir a aquestos llocs.
  
Conscient d'aquest desavantatge, i amb el decidit propòsit de pal·liar-lo, la Generalitat Valenciana ha impulsat el Pla d'Igualtat d'Oportunitats de la Dona en què s'integra un ampli conjunt d'actuacions que tenen com a denominador comú la plena integració de les dones en el món laboral, per part de tots els departaments del Govern que tenen competències en la matèria.
  
En particular, i en aquesta mateixa línia, el Pla Valencià de Formació Professional estableix en la Línia Estratègica número 6 la posada en marxa de programes integrals per a facilitar la plena inserció sociolaboral dels col·lectius socials amb majors dificultats d'accés al món laboral, entre els quals es troben les dones.
  
De la mateixa manera, en el marc del Programa Operatiu Integrat de la Comunitat Valenciana es va plantejar una mesura amb l'objectiu de facilitar la incorporació de dones desocupades a funcions directives en sectors i activitats amb tradicional presència dels homes (eix 45, mesura 18), Programa que ha sigut aprovat per la Comissió de les Comunitats Europees per al període 2000-2006, per Decisió de 7 de març de 2001, de la Comunitat.
  
Tenint en compte allò que s'ha indicat, i l'experiència de l'Ordre de convocatòria de l'exercici precedent que suposa l'inici d'aquest programa a la Comunitat Valenciana, procedeix la continuïtat d'aquest en l'exercici de 2003, per al qual, dins del programa pressupostari 322.52, «Formació professional ocupacional», s'hi estableix una línia que té com a finalitat ajudar la dona en la integració en llocs d'alt grau de qualificació en les empreses exportadores.
  
Per tot això, i en ús de les facultats que em confereixen la Llei 5/1983, de 30 de desembre, de Govern Valencià, i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i segons el que disposa el Decret 108/1992, de 6 de juliol, del Govern Valencià, pel qual es regula la concessió de beques, sentit el Consell Valencià de Formació Professional,
  
Ordene
  
Article 1. Objectiu
  
Constitueix l'objectiu de la present Ordre la concessió de beques amb una duració màxima de sis mesos, per a la realització de pràctiques en empreses, pràctiques que podran tenir lloc totalment o parcialment en qualsevol país de la Unió Europea, o a països candidats a incorporar-s'hi, i mitjançant les quals la dona treballadora adquirisca una formació que facilite el seu accés a funcions de responsabilitat al si de les empreses.
  
Aquestes beques seran incompatibles amb d'altres que pogueren concedir-se per a la mateixa o semblant activitat.
  
Article 2. Destinatàries
  
En tots els casos, les destinatàries de les beques previstes en la present Ordre seran dones que, en el moment de la sol·licitud, es troben desocupades i inscrites en un centre SERVEF d'Ocupació, proveïdes de titulació universitària, o de Formació Professional de Grau Superior, residents a la Comunitat Valenciana i amb coneixements d'idiomes comunitaris.
  
Article 3. Entitat col·laboradora
  
Als efectes de l'article 47.4.a) del Text Refós de la Llei d'Hisenda Pública de la Generalitat Valenciana, es designa com a entitat col·laboradora del Servici Valencià d'Ocupació i Formació en la gestió de les ajudes regulades en la present Ordre, l'Institut Valencià d'Exportació SA., al qual correspondrà la recepció immediata dels fons, i a més, l'entrega i la distribució de les citades ajudes a les seues destinatàries d'acord amb les respectives resolucions de concessió, així com la justificació.
  
L'Institut Valencià d'Exportació, SA. haurà de complir les obligacions establides en el mencionat article 47.4.a).
  
Article 4. Presentació de sol·licituds, documentació i termini
  
1. Les corresponents sol·licituds de subvenció hauran de presentar-se en el termini de 15 dies hàbils a comptar des de l'endemà de la publicació de la present Ordre en el Diari Oficial de la Generalitat Valenciana, en els registres del Servici Valencià d'Ocupació i Formació, de l'Institut Valencià d'Exportació, SA., o en qualsevol dels registres a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999.
  
Les sol·licituds es formularan en els models normalitzats establits a aquest efecte.
  
2. Tota sol·licitud haurà d'anar acompanyada de la següent documentació:
  
- Document nacional d'identitat.
  
- Documentació acreditativa de trobar-se en situació de desocupació.
  
- Dades de domiciliació bancària (fitxa de manteniment de tercers).
  
- Declaració responsable d'estar al corrent de les seues obligacions fiscals.
  
- Projecte de l'acció que cal desenvolupar.
  
- Curriculum vitae ajustat al model europeu (www.cedefop.eu.int/transparency/cv.asp), justificat en tots els punts.
  
3. Quan la sol·licitud no reunisca les dades establides en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà la persona interessada perquè, en un termini de 10 dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 5. Projecte de l'acció que calga desenvolupar
  
Les sol·licitants elaboraran, i presentaran, d'acord amb el que preveu l'article 4.2 de la present Ordre, un projecte individualitzat en el qual s'arreplegaran per aquest ordre els següents aspectes:
  
1. Formació que es desitja adquirir a través de les pràctiques que calga realitzar, amb una extensió màxima de dos folis a una cara.
  
2. Llistat prioritzada de països en què es desitja realitzar l'estada formativa.
  
Article 6. Valoració
  
Les sol·licituds presentades seran objecte d'una valoració per part d'un comité designat pel director general del Servici Valencià d'Ocupació i Formació, qui hi actuarà de president; dos vocals del SERVEF i dos de l'Institut Valencià d'Exportació, proposats per la direcció del citat Institut.
  
El Comité realitzarà la valoració d'acord amb el barem indicat en l'annex de la present Ordre. Així mateix, proposarà les beneficiàries de les beques, i aquelles sol·licitants que quedarien en situació de reserva. L'elaboració de les oportunes propostes es realitzarà en el termini de tres mesos a comptar des de la presentació de les sol·licituds en qualsevol dels registres d'entrada de la Conselleria d'Economia, Hisenda i Ocupació.
  
Article 7. Resolució
  
1. Efectuada la valoració de les sol·licituds, el director general del Servici Valencià d'Ocupació i Formació dictarà la resolució procedent, que posarà fi a la via administrativa, i contra ella s'hi podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les pesones interessades puguen exercitar, si és procedent, qualsevol altre que consideren procedent.
  
La resolució de concessió serà notificada de forma individualitzada a cada interessada, així com a l'Institut Valencià d'Exportació SA.
  
2 El termini màxim per a resoldre i notificar la resolució procedent serà de quatre mesos a comptar des de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la sol·licitud de concessió d'ajuda per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta per la Llei 4/1999, de 13 de gener; i això sense perjuí que subsistisca l'obligació legal de resoldre sobre la petició formulada.
  
Article 8. Quantia de la subvenció i duració de les beques
  
1. La subvenció comprendrà:
  
- Una beca de fins a 1.000 euros mensuals, durant el temps màxim de sis mesos.
  
- A més, un complement de destinació de fins a 1.500 euros mensuals durant la permanència a l'estranger.
  
Les beneficiàries pagaran a càrrec de les indicades quantitats les despeses de viatge, la manutenció, així com l'assegurança d'accident i/o malaltia, la pòlissa del qual haurà de ser presentada en l'Institut Valencià d'Exportació SA. per la beneficiària, en el termini de 15 dies a partir de la notificació de la resolució de concessió de la beca.
  
La forma de pagament serà mensual, previ certificat per part del representant legal de l'empresa en què es desenvolupe l'estada formativa de la bona marxa de l'activitat objecte de l'ajuda.
  
Les quantitats pagades seran objecte de les corresponents retencions a compte de l'Impost sobre la Renda de les Persones Físiques.
  
2. El període de gaudi de les beques començarà en la data prevista en la resolució de concessió i finalitzarà el 31 de desembre de 2003, si bé s'estableix la possibilitat d'una pròrroga automàtica durant l'any 2004, pel temps que reste fins a completar el temps màxim de sis mesos, sempre que hi haja crèdit adequat i suficient en els pressupostos per a aquest exercici.
  
Article 9. Obligacions de les parts
  
1. Seran obligacions de les beneficiàries:
  
a) Realitzar l'activitat objecte de la subvenció i acreditar que es realitze en la forma fixada en la present Ordre.
  
b) Respondre de la veracitat dels documents aportats.
  
c) Sotmetre's a les actuacions de comprovació i verificació de l'activitat subvencionada efectuades pel Servici Valencià d'Ocupació i Formació, l'IVEX, o d'altres òrgans de la Unió Europea, així com a les actuacions de control financer de la Intervenció General de la Generalitat Valenciana en relació amb les ajudes rebudes.
  
2. Serà obligació de l'empresa on s'efectue l'estada formativa designar una persona que actuarà de tutora de la becària.
  
Article 10. Justificació
  
Les beneficiàries hauran de presentar davant de l'Institut Valencià d'Exportació SA., en finalitzar la realització de les pràctiques en empreses, una memòria que detalle les activitats realitzades, així com els justificants de les despeses realitzades.
  
L'Institut Valencià d'Exportació SA. justificarà l'aplicació dels fons percebuts davant del Servici Valencià d'Ocupació i Formació com a màxim fins al 31 de gener de 2004, i entregarà en el citat termini les indicades memòries, amb devolució de les quantitats no justificades.
  
En el cas que les beques es prorrogaren en l'exercici de 2004, la resolució de pròrroga establirà el termini màxim de justificació de l'IVEX en el citat exercici, que serà com a màxim d'un mes a comptar des de la data d'acabament de les beques.
  
Article 11. Revocació de la beca
  
El director general del SERVEF podrà deixar sense efecte la beca i sol·licitar el reintegrament de les possibles quantitats percebudes, prèvia audiència de la interessada, en els següents casos:
  
- Incompliment greu de les seues obligacions, així com dels requisits i les condicions que van donar lloc a l'atorgament de l'ajuda.
  
- No realitzar l'activitat que va motivar la concessió de l'ajuda.
  
Disposicions addicionals
  
Primera
  
Per a l'exercici 2003, i de conformitat amb la Llei 12/2002, de 27 de desembre, de Pressupostos de la Generalitat Valenciana per al citat exercici, les ajudes concedides per la present Ordre es finançaran a càrrec de la línia pressupostària T5274000, del programa pressupostari 322.52, «Formació Professional Ocupacional», per un import màxim de 577.050 euros (cinc-cents setanta-set mil cinquanta euros), línia cofinançada pel Fons Social Europeu.
  
Segona
  
Es faculta el director general del Servici Valencià d'Ocupació i Formació, a proposta del director general de Formació i Qualificació Professional, per a dictar totes les instruccions que siguen necessàries per al desenvolupament i l'execució del que disposa la present Ordre.
  
Disposicions finals
  
Primera
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Segona
  
Contra el present acte, que posa fi a la via administrativa, les persones interessades podran interposar-hi recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'aquest mateix òrgan en el termini d'un mes, computat en els termes ja dits, segons allò que s'ha disposat pels articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 5 de maig de 2003.
  
El conseller d'Economia, Hisenda i Ocupació,
  
VICENTE RAMBLA MOMPLET.
  
Annex
  
Valoració de les sol·licituds
  
La valoració de les sol·licituds es farà tenint en compte l'adequació de la formació i l'experiència de les sol·licitants amb el perfil proposat per a les beques.
  
Atenent als articles 2, 5 i 6 de l'Ordre, es valoraran les sol·licituds de conformitat amb el següent barem:
  
1. Titulació acadèmica
  
Màxim: 2 punts. Es valorarà amb 1 punt qualsevol titulació acadèmica d'igual o superior grau a l'exigit per a poder sol·licitar les presents beques, exclosa la que haja servit per a això. A aquestos efectes, s'hi puntuarà el grau més alt de titulació acreditat, entenent inclós en ell aquelles altres titulacions necessàries per a l'obtenció.
  
2. Cursos de formació i perfeccionament
  
Màxim: 2 punts. Es valoraran els cursos de formació el contingut dels quals estiga relacionat amb les funcions que calga realitzar i de duració superior a 50 hores, a raó d'1 punt per a cada 200 hores o més, i 0,5 punts per cada curs de 50 a 200 hores
  
3. Idiomes
  
Màxim: 4 punts. Es puntuarà a raó de 0,4 punts per curs d'idiomes comunitaris corresponent al títol expedit per la universitat, escola oficial d'Idiomes o semblant.
  
4. Altres mèrits
  
El comité puntuarà fins a un màxim de 3 punts altres mèrits que les aspirants puguen acreditar i que es considere que tenen transcendència per a la valoració de la idoneïtat de la candidata. S'hi tindrà en consideració així mateix, en aquest apartat, el plantejament de la formació que es pretén adquirir mitjançant les pràctiques que calga realitzar.
  
5. Experiència professional
  
Màxim: 4 punts. Es valoraran amb 0,1 punts cada mes de servici en treballs remunerats relacionats amb les finalitats de les beques convocades (gestió econòmica, financera, elaboració estudis de mercat, suport en la gestió de servicis a les empreses, assessorament).
  
6. Entrevista